Hanteer jou eiewillige kind só - Jou Gesin | Solidariteit WêreldJou Gesin | Solidariteit Wêreld
Tuis › Artikels › Hanteer jou eiewillige kind só
Hanteer jou eiewillige kind só
Julle het dalk die artikel Eienskappe van eiewillige kinders gelees. Julle weet of vermoed al lankal dat julle kind eiewillig is, maar weet glad nie hoe om haar te hanteer nie. Julle is moedeloos en voel dat julle as ouers misluk. Dit voel of niemand van julle bloedjie hou nie en soms vind julle as ouers dit selfs moeilik om haar lief te hê. Maar as julle as ouers saamstaan en haar op die regte manier hanteer, kan dit vir almal ʼn wen-wen situasie wees. Daar is ongelukkig geen vaste reëls nie. Pas jou opvoedingstyl aan by jou kind se gedrag en gesindheid, asook haar ouderdom. Hier is enkele riglyne.
Respekteer haar en betoon empatie sodat sy nie voel sy moet daarvoor baklei nie. Dit maak haar meer gewillig om te kommunikeer.
Luister na haar mening oor ʼn betrokke saak en probeer verstaan waarom sy op ʼn spesifieke manier optree. Moet haar nie veroordeel nie en gee erkenning aan wat sy sê. Dis belangrik dat jy weet waarom sy iets nie wil doen nie, of waarom sy iets anders wil doen. Dit beteken nie dat jy altyd aan al haar eise moet toegee nie.
Hou kommunikasiekanale oop sodat sy met vrymoedigheid uitdrukking aan haar gevoelens van vrees, woede, of hartseer kan gee.
Gee vir haar keuses in plaas van opdragte. Dit laat haar voel dat sy ʼn mate van beheer oor die situasie het. Beperk egter die aantal opsies.
Laat haar besluit oor haar liggaam. Moenie namens haar besluit of sy ʼn baadjie moet aantrek as sy nie koud kry nie, of haar dwing om ʼn hemp te dra as sy sê dit krap haar nie.
Verander jou gesindheid. Aanvaar dat jou kind nie daarop uit is om jou uit te lok nie – dis haar persoonlikheid. Onthou dit altyd en in elke situasie.
Plaas jouself in haar skoene. Indien sy byvoorbeeld ʼn woede-uitbarsting het omdat jy versuim het om ʼn belofte na te kom, dink hoe jy sou gevoel het as iemand jou so sou teleurstel.
Gee vir haar ʼn mate van mag. Eiewillige kinders hou daarvan om te voel hulle is in beheer. In plaas daarvan om te neul dat sy iets doen, of om haar te dwing om dit te doen, herinner haar net subtiel daaraan. Sy sal dit uiteindelik doen.
Omdat sy daarvan hou om deur ervaring te leer, laat haar toe om dit te doen en uit haar foute te leer, tensy die gevaar bestaan dat sy haarself sal beseer.
Beklemtoon en beloon positiewe gedrag en karaktereienskappe deur komplimente en woorde van lof en bemoediging – dit moedig ook toekomstige positiewe gedrag aan. Gebruik ook positiewe woorde wanneer jy jou eiewillige kind in haar teenwoordigheid met onderwysers, familie en vriende bespreek.
Waak teen die oorbeklemtoning van negatiewe gedrag want dit gaan net hierdie tipe gedrag versterk.
Motiveer haar deur jou voorbeeld deur te sê: “Kyk, Mamma ruim die kombuis op. Ruim jy gou jou kamer op terwyl ek hier besig is.” Haar sensitiwiteit maak haar ontvanklik vir positiewe woorde en handelinge.
Let op jou stemtoon, taalgebruik en liggaamstaal en die algemene atmosfeer wat jy skep. Negatiewe belewing sal teenstand, opstandigheid, teëpratery, aggressie en woede-uitbarstings by haar uitlok.
Skep ʼn gemoedelike en veilige atmosfeer tuis. Voortdurende konflik en spanning veroorsaak stres en onsekerheid en gevolglik negatiewe gedrag.
Voorspelbaarheid. Berei haar voor op situasies wat buite haar normale roetine of daaglikse ervaringsveld is. Deur te weet wat volgende gaan gebeur, verminder jy spanning en onsekerheid en voorkom woede-uitbarstings.
Reëls en dissipline: Beperk die aantal reëls maar stel duidelike grense en wees konsekwent in die toepassing daarvan. Sy moet weet presies wat van haar verwag word en wat die gevolge is indien sy grense oorskry. Stel realistiese verwagtinge, in lyn met haar emosionele, fisieke, verstandelike en geestelike ontwikkeling. Dreigemente, omkoop of afpersing, of om jou stem te verhef, help nie. Moenie in ʼn magstryd betrokke raak nie Laat haar toe om op haar unieke manier die reëls te volg wat vir alle gesinslede geld.
Om ʼn eiewillige kind groot te maak is beslis nie kinderspeletjies nie, maar hulle beskik oor soveel potensiaal. Dis julle verantwoordelikheid en voorreg as ouers om haar unieke gawes te koester en om haar eiewilligheid op ʼn positiewe en produktiewe manier te kanaliseer. Só kweek jy ʼn verantwoordelike, bedagsame kind wat bereid is om saam te werk. Om haar wil te probeer inperk en tem, maak haar kwesbaar en ontvanklik vir negatiewe invloede later in haar lewe.
Koester haar unieke persoonlikheid op die regte manier – só word jou eiewillige kind uiteindelik ʼn vasberade, selfversekerde, suksesvolle en vervulde volwassene wat met selfvertroue haar plek in die samelewing sal volstaan.